CELEX: 32021R1348
Language: et
Date: 2021-05-06 00:00:00
Title: Komisjoni delegeeritud määrus (EL) 2021/1348, 6. mai 2021, millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles määratakse kindlaks kriteeriumid, mille alusel võivad pädevad asutused nõuda ebaoluliste võrdlusaluste vastavuskinnituse muutmist (EMPs kohaldatav tekst)

13.8.2021   
               
               
                  ET
               
               
                  Euroopa Liidu Teataja
               
               
                  L 291/1
               
            
         KOMISJONI DELEGEERITUD MÄÄRUS (EL) 2021/1348,
         6. mai 2021,
         millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles määratakse kindlaks kriteeriumid, mille alusel võivad pädevad asutused nõuda ebaoluliste võrdlusaluste vastavuskinnituse muutmist
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 26 lõiget 6,
         ning arvestades järgmist:
         
                     (1)
                  
                  
                     Kriteeriumides, mille alusel pädevad asutused võivad nõuda määruse (EL) 2016/1011 artikli 26 lõikes 3 viidatud vastavuskinnituse muutmist, tuleks võtta arvesse nimetatud määruse nende sätete laadi, mida ebaoluliste võrdlusaluste haldurid võivad otsustada kooskõlas kõnealuse määruse artikli 26 lõikega 1 mitte kohaldada. Kuna mõned nende sätetega kehtestatud nõuded puudutavad halduri organisatsioonilist struktuuri, teised aga asjaomast võrdlusalust või võrdlusaluste kogumit, kehtib selline eristus ka kriteeriumide puhul, mille alusel pädevad asutused vastavuskinnituse muutmist nõuda võivad.
                  
               
                     (2)
                  
                  
                     Halduri organisatsioonilist struktuuri käsitlevate nõuete puhul peaks pädevatel asutustel olema võimalik nõuda ebaolulise võrdlusaluse vastavuskinnituse muutmist, kui nad leiavad, et vastavuskinnituses ei ole selgelt öeldud, miks tuleks asjaomasel halduril lubada määruse (EL) 2016/1011 artiklites 4, 5 ja 6 kehtestatud nõudeid mitte täita. Eelkõige peaks see kehtima juhul, kui puudub selgus asjaomase halduri organisatsioonilise struktuuri kohta, võrdlusaluse väljaandmises osalevate isikute ja halduri organisatsiooni muude töötajate või osade vaheliste võimalike huvide konfliktide tuvastamise kohta, ebaolulise võrdlusaluse väljaandmise järelevaatamise protsessi kohta või ebaolulise võrdlusaluse väljaandmise või avaldamise või kättesaadavaks tegemise kontrollraamistiku kohta.
                  
               
                     (3)
                  
                  
                     Võrdlusalust või võrdlusaluste kogumit käsitlevate nõuete puhul peaks pädevatel asutustel olema võimalik nõuda ebaolulise võrdlusaluse vastavuskinnituse muutmist, kui nad leiavad, et vastavuskinnituses ei ole selgelt öeldud, miks tuleks asjaomasel halduril lubada määruse (EL) 2016/1011 artiklis 11 ja artiklites 13–16 kehtestatud nõudeid mitte täita. Eelkõige peaks see kehtima juhul, kui puudub selgus selle kohta, millises ulatuses on olemas kontroll sisendandmete esitamise üle, ebaolulise võrdlusaluse metoodika oluliste muudatuste üle konsulteerimise korra läbipaistvuse kohta, ebaolulise võrdlusalusega manipuleerimise või manipuleerimise katse juhtumitest teavitamise korra kohta, käitumisjuhendi kohta, kui ebaoluline võrdlusalus põhineb sisendandmete esitajatelt saadud sisendandmetel, halduri suutlikkuse kohta vaadata üle ebaolulise võrdlusaluse metoodika ja määruse (EL) 2016/1011 järgimine ja sellest aru anda ning selle kohta, kas juhul, kui sisendandmed esitab järelevalvealune sisendandmete esitaja, toimub see asjakohaste kontrollidega, et tagada sisendandmete täpsus, terviklus ja usaldusväärsus.
                  
               
                     (4)
                  
                  
                     Käesoleva määruse aluseks on Euroopa Väärtpaberiturujärelevalve (ESMA) poolt komisjonile esitatud regulatiivsete tehniliste standardite eelnõu.
                  
               
                     (5)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu teemalised avalikud konsultatsioonid, analüüsinud võimalikke seotud kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt asutatud väärtpaberituru sidusrühmade kogult.
                  
               
                     (6)
                  
                  
                     Euroopa Parlamendi ja nõukogu määruse (EL) 2019/2175 (3) artikli 5 (millega lisati määruse (EL) 2016/1011 artiklisse 26 lõige 6) kohaldamise alguskuupäevaga kooskõla tagamiseks peaks käesolevat määrust kohaldama alates 1. jaanuarist 2022,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kriteeriumid halduri tasandil
            Pädevad asutused võivad nõuda määruse (EL) 2016/1011 artikli 26 lõikes 3 viidatud vastavuskinnituse muutmist, kui nad leiavad, et kinnituses ei ole selgelt öeldud, miks tuleks asjaomasel halduril lubada üht või mitut määruse (EL) 2016/1011 artikli 26 lõikes 1 nimetatud nõuet mitte täita, ning eelkõige juhul, kui puudub selgus järgmise kohta:
            
                        a)
                     
                     
                        asjaomase halduri organisatsiooniline struktuur ning tema struktuuri tõttu tekkida võivad huvide konfliktid;
                     
                  
                        b)
                     
                     
                        asjaomase halduri töötajate, isikute, kelle teenuseid ta kasutab või kontrollib, ning ebaolulise võrdlusaluse väljaandmises otseselt osalevate isikutega seotud huvide konfliktide tuvastamine ja lahendamine;
                     
                  
                        c)
                     
                     
                        ebaolulise võrdlusaluse väljaandmise järelevaatamise protsess, arvestades asjaomase võrdlusaluse haavatavust ning halduri organisatsiooni suurust;
                     
                  
                        d)
                     
                     
                        ebaolulise võrdlusaluse väljaandmise või avaldamise või kättesaadavaks tegemise kontrollraamistik, sealhulgas halduri avatus operatsiooniriskile, talitluspidevusega seotud riskile või võrdlusaluse väljaandmise protsessi katkestamise riskile.
                     
                  
         
            Artikkel 2
            Kriteeriumid võrdlusaluse või võrdlusaluste kogumi tasandil
            Pädevad asutused võivad nõuda määruse (EL) 2016/1011 artikli 26 lõikes 3 viidatud vastavuskinnituse muutmist, kui nad leiavad, et kinnituses ei ole selgelt öeldud, miks tuleks asjaomasel halduril lubada üht või mitut määruse (EL) 2016/1011 artikli 26 lõikes 1 nimetatud nõuet mitte täita, ning eelkõige juhul, kui puudub selgus järgmise kohta:
            
                        a)
                     
                     
                        see, millises ulatuses on olemas kontroll sisendandmete esitamise üle ning kas kontrolli tase on sisendandmete täpsuse, tervikluse ja usaldusväärsuse tagamiseks piisav, arvestades sisendandmete laadi;
                     
                  
                        b)
                     
                     
                        ebaolulise võrdlusaluse metoodika oluliste muudatuste üle konsulteerimise korra läbipaistvus, arvestades selle metoodika keerukust ja kasutatud sisendandmete laadi;
                     
                  
                        c)
                     
                     
                        ebaolulise võrdlusalusega manipuleerimise või manipuleerimise katse juhtumitest teavitamise kord, eelkõige seoses sisendandmete ja nende esitajate jälgimisega;
                     
                  
                        d)
                     
                     
                        käitumisjuhend, kui ebaoluline võrdlusalus põhineb sisendandmete esitajatelt saadud sisendandmetel, ning see, kas juhendis on nähtud ette kaitsemeetmed kasutatud sisendandmete tervikluse tagamiseks, arvestades sisendandmete laadi;
                     
                  
                        e)
                     
                     
                        halduri suutlikkus vaadata üle oma ebaolulise võrdlusaluse metoodika ja määruse (EL) 2016/1011 järgimine ja sellest aru anda;
                     
                  
                        f)
                     
                     
                        kui sisendandmed esitab järelevalvealune sisendandmete esitaja, siis see, kas see toimub asjakohaste kontrollidega, et tagada sisendandmete täpsus, terviklus ja usaldusväärsus.
                     
                  
         
            Artikkel 3
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2021
            
               
                  Komisjoni nimel
               
               
                  President
               
               Ursula VON DER LEYEN
            
         
         
            (1)  ELT L 171, 29.6.2016, lk 1.
         
            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
         
            (3)  Euroopa Parlamendi ja nõukogu 18. detsembri 2019. aasta määrus (EL) 2019/2175, millega muudetakse määrust (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), määrust (EL) nr 1094/2010, millega asutatakse Euroopa Järelevalveasutus (Euroopa Kindlustus- ja Tööandjapensionide Järelevalve), määrust (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), määrust (EL) nr 600/2014 finantsinstrumentide turgude kohta, määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ja määrust (EL) 2015/847, mis käsitleb rahaülekannetes edastatavat teavet (ELT L 334, 27.12.2019, lk 1).